醉歌
作者：陸游
朝代：宋

paragraphs: 老夫檣竿插蒼石，水落岸沙痕數尺。
江南秋盡未揺落，槲葉離離楓葉赤。
楚人自古多悲傷，道傍行歌猶感激。
野花碧紫亦滿把，澗果青紅正堪摘。
客中得酒薄亦好，江頭爛醉真不惜。
千古興亡在目前，鬱鬱關河含暝色。
饑鴻垂翅掠舟過，此意與我同凄惻。
三撫闌干恨未平，月明正照頹烏幘。